孔同知孔聖之裔垂念逆旅用意勤甚詩以謝之
作者：家鉉翁
朝代：宋

paragraphs: 巖巖魯山高，可望不可即。
袖有一瓣香，無路瞻聖域。
朅來高河陽，乃在天壤北。
離羣久索居，心茅殆欲塞。
人言聖哲孫，來憑貳車式。
洙源分派清，龜蒙見孤崱。
願傚陳亢問，少祛樊須惑。
莫爲徐羣先，未遂儀封識。
良朋忽踵門，厚意傳矜惻。
分我纖纊溫，賁我素絲緎。
寒谷回春溫，古道見顔色。
洪惟夫子牆，如天有辰極。
六經恢衣被，萬化視法則。
嗟我早端誠，求道未有得。
暮年遭時屯，願躋愈自力。
聖壁多舊藏，聞孫世秉德。
稽首求一言，書紳永爲式。